stanford-oval/wikipedia huggingface dataset:
פוליטיקה של מונגוליה
היסטוריה

מ-1921 ועד 1990 המשטר המונגולי היה בנוי על פי המודל הסובייטי. כלומר, רק המפלגה הקומוניסטית, המפלגה המהפכנית העממית של מונגוליה הייתה חוקית. לאחר סימנים מועטים של אי יציבות בשני העשורים הראשונים, לא נרשמה התנגדות למשטר עד דצמבר 1989.
לידתה של הפרסטרויקה בברית המועצות והתנועות הדמוקרטיות במזרח אירופה השתקפו בתהליך הפוליטי במונגוליה. השינוי המהותי הראשון קרה ב-1990, עם הופעתה של קבוצת האופוזיציה הראשונה - הקואליציה הדמוקרטית של מונגוליה. במרץ 1990, בעקבות מחאה חברתית עזה ודרישות לרפורמה, התפטר הפוליטביורו של המפלגה המהפכנית העממית ובמאי של אותה שנה אושרה חוקה. בחוקה אושר ריבוי מפלגות ונדרשה הקמת זרוע מחוקקת ומוסד נשיאות.
הבחירות הדמוקרטיות הרב-מפלגתיות הראשונות לחוראל הגדול (הפרלמנט) נערכו ב-29 ביולי 1990, והמפלגה המהפכנית העממית זכתה ב-85% מהקולות. החוראל התכנס לראשונה ב-3 בספטמבר, בפגישה בה נבחר נשיא, סגן נשיא, ראש ממשלה ו-50 חברי הבאגה חוראל (הממשלה). ב-12 בפברואר נכנסה החוקה המונגולית לתוקף, והפכה את החוראל הגדול לרשות המחוקקת.
ב-1992 החוקה תוקנה כך שהנשיא נבחר בקולות העם ולא בידי החוראל, כפי שנעשה בעבר.
ב-1996 נבחרה לראשונה מפלגה לא קומוניסטית, הקואליציה הדמוקרטית של מונגוליה.
בבחירות שנערכו ב-26 ביוני 2004, לא זכתה המפלגה המהפכנית העממית ברוב והוקמה ממשלת קואליציה שחבריה היו מהקואליציה הדמוקרטית (בראשות ראש הממשלה צחיאגיין אלבגדורג') והמפלגה המהפכנית העממית (בראשות נמברין אנחבאיאר). ב-2006, בעקבות משבר ממשלתי, 
התפטר צחיאגיין אלבגדורג' והמפלגה המהפכנית העממית חזרה לשלטון, לאחר שכמה מחוקקים עברו לשורותיה והבטיחו לה רוב בפרלמנט.
תפקיד הנשיא

הנשיא הוא ראש המדינה  .
הנשיא נבחר בבחירות לקדנציה של 4 שנים ומוגבל לתקופת כהונה של עד 2 קדנציות.
נשיא מונגוליה מוסמך:
להציע ולמנות מועמד לראשות הממשלה אחרי שאושר או נדחה על הפרלמנט. זוהי במידה רבה אחריות טקסית, הפרלמנט יכול לדחות כל מועמד שאינו הבחירה שלו, למעשה, ראש הממשלה מתמנה על ידי הפרלמנט.
להטיל וטו על חקיקה של הפרלמנט (ניתן לבטל את הוטו עם רוב של שני שלישים בפרלמנט).
לאשר מינוי שופטים.
למנות את השופט הראשי של בית המשפט העליון של מונגוליה.
לנהל את המועצה לביטחון הלאומי (הוא יושב ראשה).
לפקד על הכוחות המזוינים – הנשיא הוא המפקד העליון של הכוחות המזוינים של מונגוליה.
למנות את התובע הכללי, הממונה על יישום החוקים שמאושר או נדחה על ידי הפרלמנט.
לפזר את הממשלה.
לקבוע צווים, המאושרים בחתימתו של ראש הממשלה.
הרשות המחוקקת

הרשות המחוקקת במונגוליה הוא החוראל הגדול (SGH), הוא הפרלמנט ומונה 76 חברים הנבחרים בבחירות כלליות לקדנציה של 4 שנים.
נהלים:
חברי החוראל בוחרים יו"ר וסגן יו"ר לתקופת כהונה של 4 שנים, יו"ר החוראל הוא ממלא מקומו של הנשיא.
בסמכותו של החוראל:
לחוקק ולאשר חוקים .
לקבוע מדיניות חוץ ופנים.
לקבל הסכמים בינלאומיים.
להכריז על מצב חירום לאומי.
לעקוף את זכות הוטו של הנשיא ברוב של למעלה משני שלישים.
הרשות המבצעת

הממשלה המונגולית (באגה הוראל) ובראשה ראש הממשלה, מכהנת קדנציה של 4 שנים.
ראש הממשלה נבחר בידי הנשיא ומאושר בידי ההוראל הגדול.
ראש הממשלה מרכיב את הקבינט, הנתון לאישורו של החוראל.
במקרה התפטרות של ראש ממשלה, פרישה סימולטנית של מחצית או יותר מחברי הקבינט, או בעקבות הצבעת אי אמון בחוראל הממשלה דינה כהתפטרות.
לכל אחד מהמחוזות וכמו כן לבירה אולן בטור יש חוראל משלה.
הרשות השופטת

החוקה החדשה מסמיכה את לשכת בתי המשפט הכללית באחראית לבחירת כל השופטים והגנה על זכויותיהם.
הגוף המשפטי הבכיר ביותר הוא בית המשפט העליון, ששופטיו נבחרים בידי הלשכה ומאושרים בידי החוראל והנשיא.
בית המשפט העליון מוסמך חוקתית להעניק פרשנות לכל חוק פרט לחוקה.
בתי משפט אזרחיים, פליליים וציבוריים קיימים בכל הרמות ואינם נתונים לפיקוח בית המשפט העליון.
על הרשויות המקומיות מוטלת האחריות לוודא שבתי משפט אלה פועלים על פי החלטות החוראל הגדול והנשיא.
מפלגות

המפלגה המהפכנית העממית של מונגוליה
הקואליציה הדמוקרטית של מונגוליה, המורכבת מ:
המפלגה הדמוקרטית הלאומית של מונגוליה
המפלגה הסוציאל-דמוקרטית של מונגוליה
מפלגת רצון האזרחים של מונגוליה
מפלגת הירוקים של מונגוליה
המפלגה הדמוקרטית הליברלית של מונגוליה
המפלגה הרפובליקנית של מונגוליה
ראו גם

חוקת מונגוליה
התקפת שיבוש (קריפטוגרפיה)

בקריפטואנליזה התקפת שיבוש (fault attack) היא התקפת ערוץ צדדי קריפטוגרפית גנרית היעילה במיוחד כאשר הצופן מוטמע בחומרה ניידת כמו כרטיס חכם (ICC). ההתקפה בנויה משני צעדים, תחילה משבשים את פעולת המכשיר על ידי 'הזרקה' של סיביות שגיאה במיקומים מסוימים (לא ספציפיים) בשבב הזיכרון של הכרטיס כמו למשל בתאי SRAM ולאחר מכן מנתחים את התוצאה המשובשת בהשוואה לתוצאה נקייה בניסיון לשחזר את המפתח הסודי או המצב הפנימי של הצופן. ההתקפה ישימה כנגד כל סוג של פרימיטיב קריפטוגרפי, כמו הצפנה אסימטרית, צופן סימטרי או צופן זרם.
שיטות שיבוש

הצלחת 'הזרקת' השגיאה תלויה בסוג החומרה, תהליכי ייצור, אופן מימוש הצופן, תיזמון האירוע ובכמות הסיביות השגויות. הפעולה בדרך כלל היא סוג של הפרעה פיזית עם מגע או ללא מגע, זמנית או קבועה, שמשפיעה על תכולת תאי זיכרון ויכולה להפוך מצב של סיביות, גם אם לתוקף אין תמיד שליטה בכמות או במיקום המדויק של הסיביות המשובשות. אך המתקיף יכול תמיד לאתחל את המכשיר ולהתחיל מההתחלה. ישנן מספר דרכים לגרימת שיבוש ביניהן:
חבלה פיזית כגון חיתוך כבל זעיר או הריסת תאי זיכרון ספציפיים.
הפרעה חשמלית שמתחלקת לשני סוגים גליץ' (עלייה חדה במתח) או מניפולציה של שעון או תדר.
חשיפה לטמפרטורה קיצונית.
אלומת אור שיכולה להגיע מכמה מקורות: אור כללי או אור ממוקד (ספקטרום רחב) וקרן לייזר (ספקטרום צר).
קרינה אלקטרומגנטית או קרינה מייננת.
בגלל רגישות החומרה להפרעות המתוארות וכן בשל אמצעי נגד מסוימים הננקטים על ידי יצרנים כמו חיישני הפרעה או שימוש במתחים הפוכים במקביל, ייתכן מצבים בהם ההפרעה תגרום לאתחול מיידי של המערכת או לקריסה טוטאלית, מה שלא יועיל במיוחד לתוקף. מסיבה זו, רבים נוטים להטיל ספק במעשיות ההתקפה.
שיטות שיבוש > רקע

קריפטואנליזה של שגיאות בחומרה וההשלכה שלהם על ביטחון מערכת הצפנה א-סימטרית החלה עם עבודתם של דן בונה, ריצ'רד דמילו וריצ'רד ליפטון ב-1996. ההתקפה קשורה במעט להתקפת תזמון שבה מודדים את הזמן המדויק הנדרש למערכת לביצוע פעולה קריפטוגרפית כלשהי בהתבסס על ניתוח שינויים קלים בזמן. בהתקפה שלהם הוכיחו בונה, דמילו וליפטון שאם בדרך כלשהי נגרמת שגיאת חומרה אקראית במצב סיביות מסוימות בזיכרון הפנימי של המכשיר או הכרטיס החכם, אפילו אם אין לתוקף גישה לתוכן הזיכרון ביכולתו לחשוף את מפתח הצפנה הסודי או את מפתח החתימה הדיגיטלית המוטמע במערכת. לדוגמה לתוקף גישה למערכת כקופסה שחורה חסינת מגע בתוכה מתבצעים חישובים קריפטוגרפיים כלשהם כאשר אין לו גישה למפתח ההצפנה והאינטראקציה עם המערכת מתבצעת באמצעות פרוקוטול מוסכם ונניח שארעה תקלה בחומרה או שגיאה בתוכנה שגרמה לשינוי סיבית אחת או יותר באחד מאוגרי הזכרן הפנימיים במהלך הפעולה, התוקף מנסה לנחש את מפתח ההצפנה על ידי אינטראקציה עם המכשיר ובחינת הפלט המשובש שמתקבל עקב התקלה. סכימות הצפנה או חתימה דיגיטלית אסימטריות רבות כמו RSA או DSA רגישות מאוד למצב כזה וניתנות לחשיפה עקב מספר מועט של שגיאות. למשל RSA במצב CRT ניתן לשבירה לאחר שגיאה אחת בלבד, במצב אחר אפשר לחשוף את המפתח אחרי כאלף שגיאות. וכן לגבי סכימות אחרות כמו פרוטוקול אימות של פיאט-שמיר.
לדוגמה, לפי תקן CRT של חתימה דיגיטלית RSA תהליך החתימה  S=x^{d}{\text{ mod }}N כאשר  N=pq הוא המודולוס ו- d הוא מפתח החתימה הסודי, מוחלף מטעמי יעילות בחישוב הבא:  תחילה מחשבים את  S_{1}=x^{d_{1}}{\text{ mod }}p לאחר מכן את  S_{2}=x^{d_{2}}{\text{ mod }}q כאשר המפתחות  d_{1},d_{2} הם מפתחות חתימה סודיים שנגזרים ממפתח החתימה  d ולאחר מכן באמצעות משפט השאריות הסיני מחשבים את החתימה  S מתוך הערכים שהתקבלו. כך הושג שיפור בביצועים כיוון שהעלאה בחזקה עם  p ו- q בנפרד קלה באופן משמעותי מאשר העלאה בחזקה עם  N בגלל שכל החישובים מתבצעים עם ערכים שהם קטנים בחצי מהמודולוס וחישוב CRT הנוסף זניח בהשוואה.
אם למשל ארעה שגיאה בחומרה או בתוכנה במהלך חישוב החתימה הדיגיטלית של מסר ידוע  x כלשהו ובמקרה ארעה תקלה במהלך חישוב  S_{1} אך לא בזמן חישוב  S_{2}. לצורך הדוגמה נסמן את הערך השגוי  {\hat {S}}_{1}. כעת החתימה תהיה  {\hat {S}}, שהיא חתימה שגויה כמובן. אפשר לראות ש- S={\hat {S}}{\text{ mod }}q אבל  S\neq {\hat {S}}{\text{ mod }}p וכן לפי ארג'ן לנסטרה  x={\hat {S}}^{e}{\text{ mod }}q אבל  x\neq {\hat {S}}^{e}{\text{ mod }}p כאשר  e הוא המפתח הפומבי שמשמש לאימות החתימה ונגיש לכל, כלומר  S^{e}=x{\text{ mod }}N. מזה נובע
כאשר  {\text{gcd}} היא מחלק משותף מקסימלי. המודולוס  N פורק לגורמים והמערכת נפרצה לחלוטין בגלל שגיאה אחת ויחידה ולא משנה כמה סיביות השתבשו כל עוד השגיאה ארעה רק במהלך חישוב אחד הערכים  S_{1} או  S_{2} ולא בשניהם. ההתקפה אפשרית גם כאשר לא משתמשים ב-CRT. באופן כללי כאשר המודולוס בגודל  n סיביות ההתקפה יכולה להצליח עם  O(n) שגיאות.
הדרכים להתמודד עם התקפה מסוג זה הם (א) לבצע בדיקות של תקפות ערכים לפני שהם מוצגים למשתמש, במחיר של ירידה ביעילות. (ב) הוספת סיביות ביקורת לאיתור שגיאות כמו CRC. (ג) הוספת אקראיות לתהליך החתימה.
התקפת שיבוש דיפרנציאלית

ב-1997 פרסמו עדי שמיר מכון ויצמן ואלי ביהם הטכניון מאמר המפרט כיצד ניתן לשבור מערכת הצפנה סימטרית באמצעות התקפת שיבוש דיפרנציאלית בקיצור DFA. הם הדגימו התקפה כזו על DES המוגן בתוך חומרה חסינת מגע. ההתקפה אפשרית גם אם לא ידוע לתוקף מאומה אודות האלגוריתמים המוטמעים במערכת (כמו למשל אלגוריתם סקיפג'ק של ה-NSA שהמפרט שלו היה סודי והוא הוטמע בשבב חסין מפני מגע). בתנאי כמובן שהתוקף יכול להפעיל את המכשיר כרצונו, לכן ההתקפה אינה ישימה כנגד מחשב מרוחק דרך רשת האינטרנט. לפי מודל זה ההתקפה מתבצעת על מכשיר נייד או כרטיס חכם שהמידע הרגיש כמו מפתח הצפנה מוטמע בתוכו באופן שלא ניתן לגישה. ההנחה היא שהתוקף מסוגל בזמן אקראי כלשהו לשבש ארעית מספר מועט של סיביות במיקומים אקראיים. כלומר ברגע נתון מצבם יתחלף מאחד לאפס או להפך במהלך פעולת המכשיר. מיקום הסיביות השגויות או הזמן המדויק שבו ארעה השגיאה אינם ידועים לתוקף. בהתקפה הזו מצפינים פיסות מידע ידוע פעמיים, במצב רגיל ובמצב משובש. במקרה של צופן סימטרי בעל מבנה רשת פייסטל לדוגמה, אם השגיאה ארעה בחלק הימני של הסבב האחרון של הצופן, אזי בצד השמאלי הטקסטים יכולים להיות שונים רק בפלט הסיביות של תיבות ההחלפה (s-box) שהסיבית השגויה נכנסה כקלט. ההבדלים ניתנים לניתוח באמצעות קריפטואנליזה דיפרנציאלית, כלומר ניחוש סיביות שגויות וניתוח דיפרנציאלים שהתקבלו לעומת דיפרנציאלים צפויים וחשיפת מפתח ההצפנה. ביהם ושמיר הראו שההתקפה ישימה גם כאשר השיבוש פרמננטי ונעשה מראש.
התקפת שיבוש על צופן זרם

ב-2004 פרסמו עדי שמיר ויונתן הוך מכון ויצמן התקפת שיבוש נגד צופן זרם המורכב מאוגרי זיזה ממושבים (LFSR). הם הדגימו את ההתקפה על צופן Lili-128 ו-SOBER-t32 שהיו מועמדים של NESSIE ונפסלו. ההתקפה בוחנת את ההשפעה של שיבוש כלשהו שנגרם לאחת הסיביות באחד האוגרים של הצופן על ידי גורם חיצוני כלשהו ומסתמכת על ממצאים שהתגלו קודם על ידי אנדרסון שהראה כיצד אפשר באמצעות ציוד זול למדי כמו אביזרי מצלמה מסחרית נפוצה, פנס ומכשיר גישוש, לגרום לשיבושים ארעיים בתאי זיכרון של המכשיר או הכרטיס החכם באופן נקודתי. ההנחה היא שלתוקף אין שליטה מלאה על המיקומים, הזמנים או מספר הסיביות שהושפעו במהלך השיבוש, אך ביכולתו לבצע אתחול מחדש של המכשיר בכל עת.
העיקרון של ההתקפה פשוט, נניח שהמצב הפנימי של LFSR מיוצג על ידי  x_{1},x_{2},...,x_{n} מצבים (סיביות) כאשר  n הוא גודל האוגר. לפי מודל של צופן זרם שפועל עם פונקציה בוליאנית לא ליניארית לסינון האוגר, הפונקציה היא  f(x_{i_{1}},x_{i_{2}},...,x_{i_{t}}) שהם הקלטים של הפונקציה מתוך מיקומים ספציפיים ב-LFSR בדרך כלל  n\leq 128 ו- t\leq 12. למעשה ייתכן הקלט לפונקציית הסינון יהיה מכמה אוגרים ולפעמים  f נעזרת גם בטבלת חיפוש (תיבות החלפה) או אוטומט סופי. ההתקפה פועלת כדלהלן:
גורמים לשיבוש ומייצרים פלט משובש של הצופן (הצפנה של טקסט כלשהו).
מנחשים היכן השיבוש
בודקים אם הניחוש נכון (אם לא מנחשים שוב)
חוזרים על צעדים 1 עד 3  O(t) פעמים
פותרים את מערכת המשוואות הליניאריות של הסיביות המקוריות
כיוון שה-LFSR ליניארי מטבעו הבדיקה בשלב 3 מתבצעת על ידי בדיקת ה- \Delta  הראשונית של השיבוש (לעומת מצב הפעלה רגיל) אזי בכל זמן  i ההפרש יהיה  L^{i}(\Delta ) כאשר  L הוא פעולת עדכון האוגר בכל פעימה. כדי לאמת זאת מנסים לנחש דיפרנציאל עתידי ב- t סיביות הקלט של  f. אם ההפרש הוא 0 צפוי להתקבל הפרש אפס גם בפלט בהתאם. אם הניחוש לא נכון הסיכוי שיתקבל הפרש אפס הוא חצי. לכן אחרי  2^{t+1} סיביות פלט אפשר לאתר ניחוש לא נכון. כמובן שאפשר לבצע שיפורים בתהליך הניחוש, כמו ביצוע מקבילי. כעת אם התוקף מצליח לאסוף מספיק זוגות של הפרשי קלט/פלט עבור כל הסיביות, יוכל עם מידע זה על ידי חיפוש ממצה וחישוב משוואות ליניאריות לנחש את המצב הפנימי של ה-LFSR ומשם לפרוץ את הצופן.
ההתקפה ישימה כנגד מספר וריאציות של צופן זרם אך לא יעילה כאשר השיבוש הוא בעל משקל בינארי (משקל המינג) גבוה.
ראו גם

קריפטואנליזה
הערות שוליים

↑  On the Importance of Eliminating Errors in Cryptographic Computations
↑  The next Stage of Differential Fault Analysis: How to break completely unknown cryptosystems
↑  Fault Analysis of Stream Ciphers
ג'ונתן קסטרובייחו

ג'ונתן קסטרובייחו ניקולאס (בספרדית: Jonathan Castroviejo Nicolás; נולד ב-27 באפריל 1987) הוא רוכב אופני כביש ספרדי-בסקי בקבוצת אינאוס. אלוף אירופה (פלימלק 2016), סגן אלוף אירופה (גלאזגו 2018) ומדליסט הארד באליפות העולם (דוחה 2016) בנגד השעון.
ביוגרפיה

נולד בגצ'ו. בתור חובבן, קסטרובייחו רכב בקבוצת אורבאה–אוראקה בשנים 2008–2009, בשנת 2009 מניין המרוצים של קסטרובייחו עלה והוא התחרה בעיקר במרוצים עד גיל 23, ואף ניצח באותה שנה קטע בטור דה ל'אווניר, המרוץ היוקרתי ביותר לרוכבים עד גיל זה.
ביוגרפיה > אוסקלטל–אוסקדי (2010–2011)

ב-2010, הצטרף קסטרובייחו לקבוצת אוסקלטל–אוסקדי הספרדית-בסקית. בשנת 2011 השיג את הניצחון הראשון בקריירה שלו בתור מקצוען, כשניצח את קטע הפרולוג בטור דה רומאנדי. לאחר מכן ניצח גם את קטע הפרולוג בוואלטה מדריד וסיים שלישי כללי את המרוץ, כשבאליפות ספרד בנגד השעון סיים שני, 1:01 דקות מלואיס לאון סאנצ'ס.
ביוגרפיה > מוביסטאר (2012–2017) > אלוף אירופה

ב-2016 איבד קסטרובייחו את תוארו כאלוף ספרד ליון איסאגירה, לאחר שסיים שני בפער של 22 שניות. לאחר מכן סיים רביעי במקצה נגד השעון באולימפיאדת ריו, 1:04 דקות מפביאן קנצ'לרה המנצח, קסטרובייחו היה רחוק ארבע שניות בלבד מכריס פרום שזכה במדליית הארד, ו-19 שניות מטום דימולן שזכה במדליית הכסף. לאחר מכן התחרה בוואלטה אספנייה וסייע לנאירו קינטנה לנצח את המרוץ, בקטע ה-19 שהיה נגד השעון, קסטרובייחו סיים במקום השני, 44 שניות מפרום המנצח. לאחר הוואלטה, התחרה באליפות אירופה שנערכה בפלימלק, צרפת וזכה במדליית זהב במקצה נגד השעון, לאחר שהקדים את זוכה מדליית הכסף ויקטור קמפנרטס ב-30 שניות ואת מורנו מוסר, זוכה מדליית הארד ב-39 שניות. קסטרובייחו המשיך ביכולת טובה והכושר הגבוה אותו הציג, כשבאליפות העולם זכה במדליית ארד בנגד השעון, 1:10 דקות מטוני מרטין המנצח. במקצה הקבוצתי בנגד השעון סיים רביעי עם מוביסטאר. לקראת סוף העונה סיים שני במרוץ החד יומי של נגד השעון ב-Chrono des Nations, חמש שניות מואסיל קיריינקה המנצח.
ב-2017 סיים שביעי בוואלטה או אלגארבה, לאחר שניצח את השלישי במרוץ שהיה נגד השעון, 4 שניות מטוני מרטין ו-5 שניות מפרימוז' רוגליץ'. לאחר מכן סיים שביעי בטירנו - אדריאטיקו, 1:18 דקות אחרי בן קבוצתו קינטנה. בהמשך העונה סיים שלישי במרוץ הקטעים בצרפת, "Circuit Cycliste Sarthe - Pays de la Loire", שלוש עשרה שניות מליליאן קאלמז'אן המנצח. בקטע השלישי שהיה נגד השעון סיים קסטרובייחו שני, 8 שניות מאלכס דאוסט המנצח. הוא ניצח את אליפות ספרד בנגד השעון, מקדים את מיקל לנדה ב-1:08 ואת חסוס הראדה ב-1:25 דקות. לאחר מכן התחרה קסטרובייחו בטור דה פראנס ופתח את המרוץ עם מקום 15 בקטע נגד השעון שפתח את המרוץ בדיסלדורף. בשאר המרוץ קסטרובייחו לא התבלט, בקטע ה-20 שהיה נגד השעון, בו היה אחד המועמדים לניצחון, התרסק כמה מטרים לאחר הזינוק שלו ואיבד זמן יקר, ובסופו של דבר סיים את הקטע במקום ה-28, כשאת הטור כולו סיים במקום ה-68. לאחר הטור סיים במקום השני בטור דו פואטו–שראנט, 35 שניות ממאדס פדרסן המנצח, לאחר שבשלב הרביעי שהיה נגד השעון סיים שני, 26 שניות אחרי אותו פדרסן. באליפות העולם שנערכה בברגן, סיים שישי עם מוביסטאר במקצה נגד השעון לקבוצות ובמקום ה-14 במקצה נגד השעון האישי. לקראת סוף העונה סיים שלישי ב-Chrono des Nations, 1:25 דקות ממרטין טופט מאדסן המנצח.
ביוגרפיה > קבוצת סקיי (2018–היום)

ב-2018 הצטרף קסטרובייחו לסקיי הבריטית לאחר שש שנים במוביסטאר בחוזה של שלוש שנים. הוא פתח את העונה עם מקום 12 בטור אבו דאבי, 1:41 דקות מאלחנדרו ולוורדה המנצח. בקטע הרביעי שהיה נגד השעון סיים שני, 14 שניות אחרי רוהאן דניס. לאחר מכן התחרה בטירנו–אדריאטיקו וסיים שלישי את קטע נגד השעון שהיה הקטע השביעי והאחרון במרוץ, 8 שניות מאותו דניס. בהמשך העונה ניצח בפעם הרביעית את אליפות ספרד בנגד השעון, כשהוא מקדים את האחים איסאגירה, גורקה ב-37 שניות ויון ב-38 שניות. הוא נבחר לטור דה פראנס וסייע לגריינט תומאס לנצח את המרוץ ולכריס פרום לסיים אותו שלישי. התוצאה הטובה ביותר של קסטרובייחו הגיעה בקטע ה-20, שהיה נגד השעון, לאחר שסיים במקום ה-14, 1:34 דקות מטום דימולן המנצח. באליפות אירופה שנערכה בגלאזגו, זכה קסטרובייחו במדליית כסף במקצה נגד השעון, לאחר שפיגר בשנייה אחת בלבד מויקטור קמפנרטס, זוכה מדליית הזהב. לאחר מכן התחרה גם בוואלטה אספנייה, התוצאה הטובה ביותר שלו במרוץ הייתה מקום שלישי בקטע ה-16 שהיה נגד השעון, 50 שניות מרוהאן דניס. הוא סיים את הוואלטה במקום ה-100. באליפות העולם שנערכה באינסברוק, קסטרובייחו סיים רביעי עם סקיי במקצה נגד השעון לקבוצות ושישי במקצה האישי בנגד השעון, 2:17 דקות מדניס, זוכה מדליית הזהב.
ב-2019 ניצח את אליפות ספרד בנגד השעון בפעם החמישית, מקדים את פייו בילבאו ב-49 שניות ואת גורקה איסאגירה ב-1:28 דקות. הוא נבחר לטור דה פראנס וסייע לאיגן ברנל לנצח את המרוץ ולגריינט תומאס לסיים שני.
הערות שוליים

↑  World Championship | TTT 2013, procyclingstats.com
↑  World Championship | 2015 ITT, procyclingstats.com
↑  Team Sky reveal first new signing for 2018 season: Jonathan Castroviejo joins from Movistar, cyclingweekly.com
| --- | --- |
בקרת זהויות :  ISNI: 0000 0004 4892 6670  NTA: 374538417  VIAF: 309896428   WorldCat (עם VIAF): 309896428 
קסטרובייחו על הפודיום של טור דה רומאנדי 2011 לבוש בחולצת המוביל הצהובה, לאחר שניצח את קטע הפרולוג במרוץ
קסטרובייחו במהלך קטע 20 בטור דה פראנס 2018
צסק"א מוסקבה (הוקי קרח)

סמל קבוצת ההוקי קרח צסק"א מוסקבה, בתקופה הסובייטית
מועדון ההוקי קרח המקצועני צסק"א מוסקבה (רוסית: Профессиональный хоккейный клуб ЦСКА Москва) היא קבוצת הוקי קרח רוסית ממוסקבה, הנחשבת לקבוצת ההוקי המצליחה ביותר בתולדות אירופה.
הקבוצה הוקמה ב־22 בדצמבר 1946 ומתמודדת בליגת KHL. היא זכתה ב-32 אליפויות ברית המועצות ונחשבה לקבוצה הטובה ביותר בהוקי קרח הבינלאומי לאורך שנים רבות. לאחר פירוק ברית המועצות התקשתה הקבוצה בליגת ה-KHL וזכתה באליפות הראשונה שלה רק בעונת 2018/19, לאחר שהפסידה בגמר גביע גגארין פעמיים (2016, 2018).
בשנת 2020 פורטל HockeyArchives.info דירג את הקבוצה בתור הקבוצה הטובה ביותר באירופה, כשבעבר הוכתרה ככזו בשנים 2015–2016.
היסטוריה

הקבוצה יונקת את שורשיה מחברת מועדון מחליקי הקרח של מוסקבה (Московский клуб лыжников, МКЛ). ביוני 1901 הקבוצה אורגנה מחדש כחלק מחברת OLLS (חברת חובבי ספורט ההחלקה; «Общества любителей лыжного спорта», ОЛЛС). באפריל 1923 החברה הפכה לחברת OPPV, חוג הספורט הצבאי האופטי (опытно-показательная военно-спортивная площадка ВСЕОБУЧА, ОППВ) שהיה למועדון הספורט של הצבא האדום. בשנת 1928 הוקמה אגודת צדק"א. בשנת 1946 (במה שנחשב רשמית לשנת ההקמה של הקבוצה) אורגנה קבוצת ההוקי קרח שנקראה בשם צדק"א (ЦСКА, Центральный дом Красной Армии; הבית המרכזי של הצבא האדום).
בשנת 1951 הקבוצה שינתה את שמה לצדס"א (ЦДСА, Центральный дом Советской Армии, הבית המרכזי של הצבא הסובייטי), ובשנת 1954 שינתה הקבוצה את שמה לצס"ק מ"ו (ЦСК МО, Центральный спортивный клуб Министерства обороны, מועדון הספורט המרכזי של משרד ההגנה). לבסוף בשנת 1959 הקבוצה שינתה את שמה לשם הנוכחי צסק"א (ЦСКА, Центральный Спортивный Клуб Армии), שמשמעותו "מועדון הספורט המרכזי של הצבא".
היסטוריה > התקופה הסובייטית

בתקופת ברית המועצות הקבוצה זכתה ב-32 אליפויות (מ-46 עונות שהתקיימו), כולל סדרה רצופה של 13 אליפויות. אחד הסיבות העיקריות לכך ניתן לראות בעדיפות שהקבוצה קיבלה לבבחירת שחקנים צעירים. משנת 1947 ועד לשנת 1970 מאמן הקבוצה היה אנטולי טראסוב. בין 1977 ל-1996 אימן אותה ויקטור טיחונוב, תחתיו זכתה הקבוצה ב-12 אליפויות רצופות עד 1989. במהלך אחת מאותן עונות, 1983/84, ניצחה צסק"א 43 משחקים רצופים, מהם 39 ניצחונות רצופים מתחילת העונה, ההפסד היחיד שלה באותה עונה היה מול מועדון ההוקי סק"א פטרבורג.
במהלך השנים 1976–1991 הקבוצה שיחקה 36 משחקים נגד קבוצות מליגת ה-NHL וניצחה ב-26 מהם.
היסטוריה > KHL

למרות היותה הקבוצה הטובה ביותר בליגה הסובייטית, עד עונת 2018/19 לא הגיעה הקבוצה להישג של ממש. הישגה הגדול ביותר בליגת ה-KHL היה ההגעה לחצי גמר גביע גגארין ב-2008 וב-2015. אולם, בעונת 2015 הוחלט כי תואר אלופת רוסיה תוענק לקבוצה הרוסית שמסיימת במקום הראשון בעונה הסדירה וצסק"א שסיימה במקום הראשון בעונה הסדירה זכתה באליפות המדינה, לראשונה מאז 1991.
בעונת 2016 שוב סיימה במקום הראשון בעונה הסדירה של KHL ולראשונה בתולדותיה העפילה לגמר גביע גגארין לאחר שגברה על סק"א פטרבורג בחצי גמר הפלייאוף, אך הפסידה את אליפות KHL למטאלורג מגניטוגורסק וסיימה כסגנית האלופה במה שמהווה להישג השיא שלה מאז 1991.
בעונת 2018 התמודדה בשלב רבע גמר גביע גגארין ושברה שיא בליגת KHL, במשחק הארוך ביותר בתולדות הליגה, לאחר ששיחקה במשך 142 דקות ו-9 שניות, במשחק הפלייאוף החמישי נגד יוקריט הלסינקי, שניצחה 2:1 וצמצמה את תוצאת המפגשים ל-3:2 בסדרה. בהמשך העפילה גם לגמר גביע גגארין, לאחר שגברה על אלופת העונה שעברה, סק"א סנקט פטרבורג, בתוצאה 4:2 בסדרה. אך הפסידה בסדרת הגמר בתוצאה 4:1 לאק בארס קאזאן.
בעונת 2018/2019 זכתה באליפות הליגה הסדירה, בעקבות מאזן של 9 הפסדים בלבד ו-52 ניצחונות ב-61 משחקים, שהעניק לה את הזכייה בגביע היבשת. היא אף העפילה לגמר גביע גגארין עונה שנייה ברציפות, אך הפעם סוף סוף הצליחה לזכות בגביע, אחרי שגברה על אוונגרד אומסק בגמר גביע גגארין בארבעה משחקים בלבד - תואר אליפות ממשי ראשון לקבוצה מאז פירוק ברית המועצות. צסק"א הפכה לקבוצה הראשונה שזוכה בגביע היבשת ובגביע גגארין באותה עונה והראשונה, בתולדות KHL, שמנצחת בסדרת הגמר בלי להפסיד אף משחק.
בעונת 2019/2020 צסק"א הייתה הקבוצה הראשונה להבטיח מקום בפלייאוף, אחרי שסיימה ראשונה בחטיבה המערבית ובעקבות זכייתה בגביע היבשת הוכתרה גם לאלופת העונה, לאחר שגביע גגארין לא נערך עקב פרוץ מגפת הקורונה ברוסיה.
בעונת 2020/2021, העפילה לגמר גביע גגארין אך הפסידה במפתיע לאוונגרד אומסק. שנה לאחר מכן שחזרה את הישגה מעונת 2016 כשהעפילה לגמר גביע גגארין לאחר שגברה על סק"א סנקט פטרבורג בחצי גמר הפלייאוף, כשהיא מעפילה לגמר פלייאוף הליגה בפעם החמישית בשש השנים החולפות.
בעונת 2023/2024 הודחה בשלב שמינית גמר גביע גגארין אחרי הפסד 4-1 בסדרה ללוקומוטיב ירוסלבל.
סטטיסטיקה בליגת KHL

פרק זה טעון עדכון. אנא תרמו לוויקיפדיה . ייתכן שתמצאו פירוט בדף השיחה.
הערה: מ = משחקים ששיחקו; נצ = ניצחונות; ה = הפסדים ; הפה = הפסדים בהארכה; נק = ניקוד; שז = שערי זכות; שח = שערי חובה
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
| עונה | מ | נצ | ה | הפה | נק | שז | שח | סיימה במקום | פלייאוף |
| ‏2011/2012 | 54 | 19 | 25 | 0 | 70 | 119 | 129 | 4, בוברוב | הפסידה ברבע גמר החטיבה המערבית, 1–4 (לסק"א סנקט פטרבורג) |
| ‏2012/2013 | 52 | 23 | 15 | 0 | 96 | 151 | 109 | 1, טראסוב | הפסידה בחצי גמר החטיבה המערבית, 1–4 (דינמו מוסקבה) |
| ‏2013/2014 | 54 | 25 | 21 | 1 | 91 | 130 | 118 | 5, בוברוב | רבע גמר החטיבה, 0–4 (הפסידה לסק"א סנקט פטרבורג) |
| ‏2014/2015 | 60 | 49 | 9 | 2 | 139 | 207 | 98 | 1, טראסוב | הפסידה בחצי גמר החטיבה המערבית, 3–4 (לסק"א סנקט פטרבורג) |
| ‏2015/2016 | 60 | 43 | 3 | 14 | 127 | 163 | 87 | 1, טראסוב | הפסידה בגמר גביע גגארין, 3–4 (למטאלורג מגניטוגורסק) |
| ‏2016/2017 | 60 | 44 | 8 | 8 | 137 | 183 | 110 | 1, טראסוב | הפסידה בחצי גמר החטיבה המערבית, 2–4 (ללוקומוטיב ירוסלבל) |
| ‏2017/2018 | 56 | 35 | 9 | 11 | 124 | 175 | 89 | 1, טראסוב | הפסידה בגמר גביע גגארין, 4–1 (לאק בארס קאזאן) |
| ‏2018/2019 | 62 | 43 | 5 | 5 | 75 | 191 | 106 | 1, טראסוב | זכתה בגביע גגארין, 4-0 בסדרה (על אוונגרד אומסק) |
| ‏2019/2020 | 62 | 40 | 13 | 3 | 94 | 202 | 99 | 1, טראסוב | העפילה לפלייאוף. הוכתרה לאלופה בעקבות הזכייה בגביע היבשת |
| ‏2020/2021 | 60 | 43 | 17 | 3 | 91 | 182 | 121 | 1, טראסוב | הפסידה בגמר גביע גגארין, 2–4 (לאוונגרד אומסק) |
| ‏2021/2022 | 47 | 18 | 8 | 2 | 63 | 107 | 120 | 3, בוברוב | זכתה בגביע גגארין, 4-3 בסדרה (על מטאלורג מגניטוגורסק) |
תארים

רוסיה ברוסיה:
גביע גגארין (3): 2018/2019, 2021/2022, 2022/2023
אלופת המערב (5): 2015/16, 2017/18, 2018/19, 2020/21, 2021/22
גביע הפתיחה (1): 2015/16
אליפות רוסיה (2): 2015, 2020
גביע היבשת (6): 2015, 2016, 2017, 2019, 2020, 2021
ברית המועצות בברית המועצות:
אליפות ברית המועצות בהוקי קרח (32): 1948-1950, 1955-1956, 1958-1961, 1963-1966, 1968, 1970-1973, 1975, 1977-1989
גביע ברית המועצות בהוקי קרח (12): 1954-1956, 1961, 1966-1969, 1973, 1977, 1979, 1986/1988
באירופה:
גביע אלופות אירופה (20): 1969-1974, 1976, 1978-1990
גביע שפנגלר (1): 1991
בעולם:
הגביע הביניבשתי (1): 1972